The Fantastic Four: Πρώτα Βήματα

Το ***The Fantastic Four: Πρώτα Βήματα*** (πρωτότυπος τίτλος: ***The Fantastic Four: First Steps***) είναι αμερικανική υπερηρωική ταινία σε παραγωγή από την Marvel Studios και διανομή από την Walt Disney Studios Motion Pictures, βασισμένη στην ομώνυμη ομάδα των Marvel Comics. Είναι η 37η ταινία του Κινηματογραφικού Σύμπαντος της Marvel (MCU) και η δεύτερη επανεκκίνηση της σειράς ταινιών *Fantastic Four*. Ο Ματ Σάκμαν σκηνοθέτησε την ταινία σε σενάριο των Τζος Φρίντμαν, Έρικ Πίρσον, και την ομάδα των Τζεφ Κάπλαν και Ίαν Σπρίνγκερ. Πρωταγωνιστούν οι Πέδρο Πασκάλ, Βανέσα Κέρμπι, Έμπον Μος-Μπάκραχ, και Τζόζεφ Κουίν ως η ομώνυμη ομάδα, μαζί με τους Τζούλια Γκάρνερ, Σάρα Νάιλς, Μαρκ Γκάτις, Νατάσα Λιόν, Πολ Γουόλτερ Χάουζερ και Ραλφ Ίνεσον. Η ταινία είναι τοποθετημένη σε έναν ρετροφουτουριστικό κόσμο στην δεκαετία του 1960, τον οποίο οι Fantastic Four πρέπει να προστατεύσουν από την κοσμική οντότητα που καταβροχθίζει πλανήτες, τον Γκαλάκτους (Άινεσον).

Η 20th Century Fox ξεκίνησε να εργάζεται σε μια καινούρια ταινία *Fantastic Four* μετά από την αποτυχία αυτής του 2015. Τον Μάρτιο του 2019, μετά από την εξαγορά της εταιρείας από την Disney, τα δικαιώματα του franchise μεταφέρθηκαν στην Marvel Studios, με μια καινούρια ταινία να ανακοινώνεται τον Ιούλιο. Ο Τζον Γουότς προσλήφθηκε ως σκηνοθέτης τον Δεκέμβριο του 2020 αλλά αποχώρησε από το ρόλο τον Απρίλιο του 2022. Τον Σεπτέμβριο, η Marvel επιβεβαίωσε πως ο Σάκμαν θα τον αντικαθιστούσε και προσέλαβε τους Κάπλαν και Σπρίνγκερ για να γράψουν το σενάριο. Η επιλογή ηθοποιών ξεκίνησε στις αρχές του 2023, και ο Φρίντμαν προσλήφθηκε τον Μάρτιο για την επανεγγραφή του σεναρίου, με τους Σκουάιρς και Κάμερον επίσης να συμμετέχουν. Η Marvel Studios προτίμησε να δημιουργήσει μια καινούρια ιστορία με τους χαρακτήρες αντί να αφιερώσει την ταινία στην ιστορία προέλευσης της ομάδας. Ο Πίρσον προσλήφθηκε τον Φεβρουάριο του 2024, όταν ανακοινώθηκαν οι ηθοποιοί που θα υποδύονταν τους τέσσερις βασικούς χαρακτήρες, με επιπρόσθετους ηθοποιούς να ανακοινώνονται τους επόμενους μήνες. Τα γυρίσματα ξεκίνησαν στα τέλη του Ιουλίου του 2024 στα Pinewood Studios του Λονδίνου, με επιπρόσθετες σκηνές να γυρίζονται στο Οβιέδο, και ολοκληρώθηκαν τον Νοέμβριο.

Το *The Fantastic Four: Πρώτα Βήματα* έκανε πρεμιέρα στο Dorothy Chandler Pavilion στο Λος Άντζελες στις 21 Ιουλίου 2025 και κυκλοφόρησε στις Ηνωμένες Πολιτείες στις 25 Ιουλίου 2025, ως η πρώτη ταινία της Φάσης Έξι του MCU. Η ταινία έλαβε γενικά θετικές κριτικές και έχει συγκεντρώσει $521.9 εκατομμύρια παγκοσμίως, με αποτέλεσμα να γίνει η πιο εμπορική ταινία με τους Fantastic Four. Μια συνέχεια βρίσκεται σε ανάπτυξη.

## Πλοκή
Το 1964, στη Γη-828,  ο κόσμος γιορτάζει την τέταρτη επέτειο από όταν οι αστροναύτες Ριντ Ρίτσαρντς, Σου Στορμ, Μπεν Γκριμ και Τζόνι Στορμ έγιναν η ομάδα υπερηρώων γνωστή ως οι Fantastic Four. Απέκτησαν υπεράνθρωπες δυνάμεις από έκθεση σε κοσμικές ακτίνες κατά την διάρκεια μίας διαστημικής αποστολής. Έκτοτε, τα μέλη της ομάδας έχουν γίνει διάσημοι, έχουν παλέψει με υπερκακοποιούς, οι εφευρέσεις του Ριντ έχουν εξελίξει την τεχνολογία του κόσμου, ενώ η διπλωματία της Σου μέσω της οργάνωσης Future Foundation έχει οδηγήσει σε παγκόσμια αποστρατιωτικοποίηση και ειρήνη. Όταν ο Ριντ και η Σου αποκαλύπτουν ότι περιμένουν παιδί, ο κόσμος προετοιμάζεται για την νέα άφιξη και εγείρονται ερωτήματα σχετικά με το αν το παιδί θα έχει και αυτό υπερδυνάμεις.

Μήνες αργότερα, η Silver Surfer έρχεται στη Γη και αναγγέλλει ότι ο πλανήτης έχει σημαδευτεί για καταστροφή από τον Γκαλάκτους, μία κοσμική οντότητα που καταβροχθίζει πλανήτες. Ο Ριντ μελετάει την εξαφάνιση άλλων πλανητών για να εξακριβώσει αυτόν τον ισχυρισμό και η ομάδα αποφασίζει να βρει τον Γκαλάκτους πριν αυτός έρθει στη Γη. Εντοπίζουν το ενεργειακό στίγμα του Silver Surfer και χρησιμοποιούν το σύστημα ταξιδιού ταχύτερου από το φως (ΤΑΦ) για να προσεγγίσουν έναν νέο πλανήτη. Μόλις φτάνουν, ο πλανήτης καταστρέφεται από το διαστημόπλοιο του Γκαλάκτους και η ομάδα αιχμαλωτίζεται. Ο Γκαλάκτους αποκαλύπτει ότι έχει μία ανικανοποίητη πείνα που τον έχει οδηγήσει να καταναλώνει πλανήτες για αιώνες. Διαισθάνεται ότι ο αγέννητος γιος του Ριντ και της Σου διαθέτει απέραντη κοσμική δύναμη και θα μπορούσε να αναλάβει την πείνα του Γκαλάκτους και να τον απελευθερώσει από αυτήν. Ο Γκαλάκτους προτείνει να μην καταστρέψει τη Γη με αντάλλαγμα το παιδί, και προκαλεί ωδίνες τοκετού στην Σου. Η ομάδα αρνείται και δραπετεύει από το διαστημόπλοιο. Αυτοί χρησιμοποιούν τη βαρύτητα ενός αστέρα νετρονίων, το οποίο καταστρέφει το σύστημα ΤΑΦ τους, για να μεταφερθούν πίσω στη Γη και να ξεφύγουν από την Silver Surfer που τους καταδιώκει. Η Σου γεννάει ένα αγόρι, τον Φράνκλιν, στην διαδρομή.

Αφού επιστρέφουν στη Γη, έναν μήνα αργότερα, ο Ριντ αποκαλύπτει τις λεπτομέρειες της συνάντησης τους κατά τη διάρκεια μιας συνέντευξης τύπου. Η απόφαση τους να σώσουν ένα παιδί έναντι ολόκληρης της Γης, οδηγεί σε δημόσια κατακραυγή, με πολλούς να απαιτούν ο Φράνκλιν να θυσιαστεί στον Γκαλάκτους. Ο Τζόνι αρχίζει να αποκρυπτογραφεί την μητρική γλώσσα της Silver Surfer χρησιμοποιώντας τις αλληλεπιδράσεις του μαζί της και κάποιες μεταδόσεις από το βαθύ διάστημα που έλαβε ο Ριντ από τον πλανήτη της. Επίσης, λαμβάνουν μεταδόσεις και από τους πλανήτες που έχει καταστρέψει ο Γκαλάκτους. Καθώς ο Γκαλάκτους πλησιάζει και οι διαμαρτυρίες εναντίον των Fantastic Four κλιμακώνονται, η Σου πηγαίνει τον Φράνκλιν να τον γνωρίσουν οι διαδηλωτές. Τους εξηγεί ότι δεν θα θυσιάσουν το παιδί τους, αλλά επίσης δεν θα εγκαταλείψουν και την υπόλοιπη ανθρωπότητα. Χρησιμοποιώντας ένα σύστημα τηλεμεταφοράς πάνω στο οποίο δούλευε, ο Ριντ καταστρώνει ένα σχέδιο να χτίσουν μεγάλες γέφυρες τηλεμεταφοράς σε όλη τη Γη, ώστε να μπορέσουν να μεταφέρουν ολόκληρο τον πλανήτη σε ένα άλλο ηλιακό σύστημα όπου ο Γκαλάκτους δεν θα μπορεί να τους φτάσει. Μέσω της Future Foundation, η Σου οργανώνει τα έθνη όλου του κόσμου να χτίσουν τις γέφυρες και να εξοικονομήσουν την απαραίτητα ενέργεια για να τις χρησιμοποιήσουν.

Καθώς οι γέφυρες είναι έτοιμες να ενεργοποιηθούν, η Silver Surfer επιστρέφει και αρχίζει να τις καταστρέφει. Ο Τζόνι την σταματάει από το να καταστρέψει την τελευταία γέφυρα στην Times Square και αποκαλύπτει αυτά που έμαθε από τις μεταδόσεις της. Το όνομα της είναι Σάλα-Μπαλ, και έγινεη αγγελιοφόρος του Γκαλάκτους με αντάλλαγμα αυτός να μην καταστρέψει τον πλανήτη της, τον Ζεν-Λα. Ακούγοντας μεταδόσεις από πλανήτες που βοήθησε τον Γκαλάκτους να καταστρέψει και η Σάλα-Μπαλ εκφράζει τύψεις αλλά αρνείται να βοηθήσει και φεύγει μακριά. Χρησιμοποιώντας τον Φράνκλιν ως δόλωμα, η ομάδα σχεδιάσει να παρασύρει τον Γκαλάκτους στην τελευταία γέφυρα και να τηλεμεταφέρουν αυτόν. Η Σου διαπραγματεύεται με τον Χάρβεϊ Έλντερ να απομακρύνει τους πολίτες της Νέας Υόρκης στην υπόγεια πόλη του, της Subterranea. Ο Γκαλάκτους περνάει μέσα από την πόλη και απαγάγει τον Φράνκλιν, αποφεύγοντας την παγίδα. Η Σου χρησιμοποιεί όλες της τις δυνάμεις για να τον σπρώξει μέσα στην πύλη μέσω ενός ενεργειακού πεδίου, ενώ ο Ριντ σώζει τον Φράνκλιν. Ο Τζόνι επιχειρεί να θυσιάσει τον εαυτό του για να δώσει στον Γκαλάκτους την τελική ώθηση μέσα στην πύλη, αλλά η Σάλα-Μπαλ τον σταματάει και σπρώχνει η ίδια τον Γκαλάτους μέσα στην πύλη καθώς αυτή κλείνει πίσω τους. Η Σου πεθαίνει από τις προσπάθειες της, αλλά ο Φράνκλιν την επαναφέρει στη ζωή. Η ομάδα, αργότερα, πηγαίνει σε μία νέα αποστολή όσο ο κόσμος γιορτάζει την πέμπτη επέτειο τους.

Σε μία σκηνή στα μέσα των τίτλων τέλους, τέσσερα χρόνια μετά, η Σου διαβάζει στον Φράνκλιν στο σπίτι και πηγαίνει να πάρει ένα διαφορετικό βιβλίο. Επιστρέφοντας, τον βλέπει να αλληλεπιδρά με ένα άντρα που φοράει έναν πράσινο μανδύα και κρατάει μία μεταλλική μάσκα.

## Ηθοποιοί και χαρακτήρες

* Πέδρο Πασκάλ ως Ριντ Ρίτσαρντς / Mister Fantastic:Επιστήμονας με πολύ υψηλή νοημοσύνη και αρχηγός των Fantastic Four που μπορεί να τεντώνει οποιοδήποτε μέρος του σώματος του σε εξαιρετικά μεγάλα μήκη.. Ο σκηνοθέτης Ματ Σάκμαν περιέγραψε τον Ριντ ως "το πιο επιστημονικά έξυπνο άτομο" στον πλανήτη, και έναν συνδυασμό του Στιβ Τζομπς, του Άλμπερτ Αϊνστάιν και του Ρόμπερτ Μόουζες. Ο Πασκάλ δήλωσε ότι για αυτόν το πιο σημαντικό ήταν το μυαλό του Ριντ, παρά η φυσική κατάσταση του χαρακτήρα, και έλαβε υπόψιν του "το μεγαλείο του χταποδιού" όταν προσέγγιζε τον χαρακτήρα. Επεσήμανε, επίσης, ότι πήρε έμπνευση από πολλές προσεγγίσεις του Ριντ στα κόμικς και όχι από προηγούμενες ενσαρκώσεις του χαρακτήρα σε προηγούμενες ταινίες *Fantastic Four*, όπως αυτές των Γιόαν Γκράφαντ, Μάιλς Τέλερ και Τζον Κραζίνσκι. Ο Σάκμαν δήλωσε ότι, παρόλο που ο χαρακτήρας του Ριντ ήταν ο πιο δύσκολος στην επιλογή ηθοποιού, θεώρησε τον Πασκάλ ως την καλύτερη επιλογή, εν μέρει λόγω του ότι έχουν μακροχρόνια σχέση δουλεύοντας μαζί στον κινηματογράφο, και ότι ήταν "γραμμένο στα αστέρια" να δουλέψουν μαζί στο *Πρώτα Βήματα*.
* Βανέσα Κέρμπι ως Σου Στορμ / Invisible Woman:Έγκυος σύζυγος του Ριντ, μεγαλύτερη αδερφή του Τζόνι και μέλος των Fantastic Four που μπορεί να παράγει ενεργειακά πεδία και να γίνεται αόρατη. Είναι ιδρύτρια του οργανισμού Future Foundation, που έχει πετύχει παγκόσμια αποστρατιωτικοποίηση και ειρήνη. Ο Σάκμαν περιέγραψε την Σου ως "το πιο συναισθηματικά έξυπνο άτομο" στον πλανήτη. Η Κέρμπι απόλαυσε το γεγονός ότι μπόρεσε να συνθέσει τις διάφορες απεικονίσεις της Σου στα κόμικς για την δική της εκδοχή του χαρακτήρα, εστιάζοντας στην μητρότητα ως τον βασικό άξονα. Η ηθοποιός δήλωσε ότι εθίστηκε με την σειρά κόμικς όπου η Σου υιοθέτησε την αρνητική προσωπικότητα "Malice" και συμπεριέλαβε στοιχεία αυτής της εκδοχής στην ερμηνεία της ώστε η Σου να μην είναι "το στερεότυπο της καλοσυνάτης, γλυκιάς μητέρας".
* Έμπον Μος-Μπάκραχ ως Μπεν Γκριμ / The Thing:Κολλητός φίλος του Ριντ, πρώην αστροναύτης και μέλος των Fantastic Four, του οποίου το δέρμα έχει μετατραπεί σε ένα στρώμα από πορτοκαλί πέτρες, πράγμα που του δίνει υπεράνθρωπη δύναμη και ανθεκτικότητα. Ο Μος-Μπάκραχ βρήκε ομοιότητες ανάμεσα στον Μπεν και στον χαρακτήρα Ρίτσι Γερίμοβιτς που υποδύεται στην τηλεοπτική σειρά *The Bear* (2022–σήμερα), παρατηρώντας ότι και οι δύο είναι "βαθιά πιστοί άνθρωποι" και "μαχητές με έντονη αίσθηση του κώδικα, της ηθικής και της οικογένειας". Ο Μος-Μπάκραχ υποδύθηκε το Thing μέσω καταγραφής κίνησης και CGI και όχι με προσθετικό μακιγιάζ, και συζήτησε για αυτήν την διαδικασία με τον Μαρκ Ράφαλο, που υποδύεται τον Hulk στο Κινηματογραφικό Σύμπαν της Marvel χρησιμοποιώντας την ίδια τεχνολογία. Εκτός από τις σκηνές που γύρισε ο Μος-Μπάκραχ με το κοστούμι καταγραφής κίνησης, ορισμένες σκηνές ξαναγυρίστηκαν με τον ηθοποιό να χρησιμοποιεί διαφορετικές προεκτάσεις σώματος ή με έναν ηθοποιό stand-in που φορούσε ένα κοστούμι στο αληθινό μέγεθος του Thing για να βοηθήσει τους υπόλοιπους ηθοποιούς να καταλαβαίνουν τον χώρο που πιάνει ο χαρακτήρας. Ο Σάκμαν συμβουλεύτηκε επιστήμονες και μελέτησε πέτρες της ερήμου για να βρεις τις καλύτερες αναφορές για την εμφάνιση του Thing. Μία συγκεκριμένη πέτρα της ερήμου που ταίριαζε ακριβώς στην εικόνα που επιθυμούσε για το Thing, αναφερόταν ως "Τζένιφερ", υπήρχε στο πλατό ως αναφορά φωτισμού για την ομάδα οπτικών εφέ.
* Τζόζεφ Κουίν ως Τζόνι Στορμ / Human Torch:Μικρότερος αδερφός της Σου και μέλος των Fantastic Four που μπορεί να ελέγχει την φωτιά και να πετάει. Ενώ ο Κουίν ήταν θαυμαστής της ερμηνείας του χαρακτήρα από τον Κρις Έβανς στις ταινίες της 20th Century Fox, *[[Fantastic Four (ταινία, 2005)|Fantastic Four]]* (2005) και *[[Fantastic Four: Η Άνοδος του Silver Surfer]]* (2007), δεν βάσισε την ερμηνεία του σε αυτήν του Έβανς. Ο Κουίν και ο παραγωγός Κέβιν Φάιγκι συζήτησαν σχετικά με το ότι στις προηγούμενες αποδόσεις του ο Τζόνι ήταν γυναικάς και κατέληξαν ότι αυτό δεν θα θεωρούταν "σέξι" από τα μοντέρνα κοινά. Ο Κουίν ήθελε η δική του εκδοχή να είναι "λιγότερο σκληρή σε σχέση με τα συναισθήματα των άλλων ανθρώπων" και με περισσότερη επίγνωση ότι με την συμπεριφορά του προσπαθεί να τραβήξει πάνω του την προσοχή, ενώ είχε ακόμα αρκετή ψευτοπαλικαριά και χιούμορ. Ο Σάκμαν σημείωσε ότι ο Τζόνι είναι επίσης έξυπνος και ηρωικός, παρόλο που αυτό υπονομεύεται από τα αστεία του.
* Τζούλια Γκάρνερ ως Σάλα-Μπαλ / Silver Surfer:Εξωγήινη από τον ουτοπικό πλανήτη Ζεν-Λα που συμφώνησε να γίνει ο αγγελιοφόρος με μεταλλικό δέρμα του Γκαλάκτους με αντάλλαγμα αυτός να μην καταστρέψει τον πλανήτη της. Ταξιδεύει στο διάστημα πάνω σε ένα σκάφος που μοιάζει με σανίδα του σερφ αναζητώντας πλανήτες με τους οποίους μπορεί να τραφεί ο Γκαλάκτους. Η Γκάρνερ δήλωσε ότι υπήρχε μία "μυστηριώδης ενέργεια" στον χαρακτήρα και στην σχέση της με τον Γκαλάκτους. Ερμήνευσε την Silver Surfer μέσω καταγραφής κίνησης, συνδυάζοντας έρευνα που έκανε πάνω σε πόζες σέρφινγκ με αγαλματένιες πόζες εκτός σερφ από τα κόμικς με στόχο να κάνει τον χαρακτήρα "[να κινείται] κομψά, σαν να χορεύει".
* Σάρα Νάιλς ως Λιν Νίκολς: Διευθύνουσα Σύμβουλος του Future Foundation
* Μαρκ Γκάτις ως Τεντ Γκίλμπερτ: Παρουσιαστής μίας δημοφιλούς εκπομπής με τίτλο *The Ted Gilbert Show*
* Νατάσα Λιόν ως Ρέιτσελ Ρόζμαν: Δασκάλα και ερωτικό ενδιαφέρον του Μπεν
* Πολ Γουόλτερ Χάουζερ ως Χάρβεϊ Έλντερ / Mole Man:Πρώην εχθρός που έγινε σύμμαχος των Fantastic Four και ο ανθρώπινος κυβερνήτης της Subterranea, μίας υπόγειας πολιτείας της οποίας οι κάτοικοι αποκαλούν τους εαυτούς τους ως Μολοειδή. Ο Σάκμαν συνέκρινε τον Έλντερ με τον ηγέτη ενός συνδικάτου με ανθρωπιά και με εστίαση στην κοινωνία και την φροντίδα των ανθρώπων του.
* Ραλφ Ίνεσον ως Γκαλάκτους:Γιγάντια κοσμική οντότητα που καταναλώνει την ζωτική δύναμη των πλανητών. Ο Γκαλάκτους είναι ο μοναδικός επιζών ενός νεκρού σύμπαντος που υπήρχε πριν την δημιουργία της Γης-828. Ο Σάκμαν τον αποκάλεσε ένα "τεράστιο, 14 δισεκατομμυρίων ετών, κοσμικό βαμπίρ που καταβροχθίζει πλανήτες". Ο Ίνεσον δεν πίστεψε ότι ο Γκαλάκτους ήταν κακός, αποκαλώντας τον "ένα είδος θεού" και έναν "μεγάλο τύπο που τρώει πλανήτες, κάνοντας απλά αυτό που θα έκανε ένας μεγάλος τύπος που τρώει πλανήτες". Ο ηθοποιός πέρασε αρκετό χρόνο "να στοχάζεται" στην κορυφή ψηλών κτηρίων για να προετοιμαστεί για τον ρόλο. Ο Φάιγκι λάτρευε την εισαγωγή του Γκαλάκτους στα κόμικς και περίμενε πολύ καιρό μέχρι να τον χρησιμοποιήσει. Ο Ίνεσον δήλωσε ότι ο Γκαλάκτους δεν ενδιαφέρεται για την ζωή ενός πλανήτη εφόσον "είναι το φαγητό του" και τους χαρίζει την ζωή μόνο εάν υπάρχει κάτι που τον "ενδιαφέρει" εκεί. Ο Φάιγκι μοιράστηκε ένα σύντομο βίντεο του χαρακτήρα από το βιντεοπαιχνίδι *Fortnite Battle Royale* (2017) ως αναφορά για το πως θα έπρεπε να αποδοθεί. Η ταινία χρησιμοποιεί έναν σχεδιασμό αρκετά παρόμοιο με αυτόν από τα κόμικς, σε αντίθεση με τον σχεδιασμό του που έμοιαζε με σύννεφο στο *Η Άνοδος του Silver Surfer*. Η μωβ και μπλε πανοπλία του Γκαλάκτους σχεδιάστηκε ώστε να την φορέσει ο Ίνεσον, καθώς ήταν σημαντικό για τον Σάκμαν κάποιος "να ενσαρκώσει τον ρόλο". Ο Ίνεσον είχε ένα συνεργείο υποστήριξης που τον κρατούσε δροσερό ανάμεσα στις λήψεις λόγω της πανοπλίας, η οποία είχε επίσης ως στόχο να βοηθήσει στη διαδικασία καταγραφής κίνησης.

Επίσης, ο Μάθιου Γκουντ δίνει την φωνή του στο ρομπότ σύντροφο των Fantastic Four, τον Χ.Ε.Ρ.Μ.Π.Ι., που γενικά λειτουργεί ως βοηθός του Ριντ. Ο Σάκμαν δήλωσε ότι ο Χ.Ε.Ρ.Μ.Π.Ι. είναι γοητευτικός, αξιαγάπητος, "ελαφρώς επιτηδευμένος" και ανεκτίμητος για την ομάδα. Η Άντα Σκοτ και αρκετά άλλα μωρά υποδύθηκαν τον Φράνκλιν Ρίτσαρντς, τον υπερδύναμο νεογέννητο γιο του Ριντ και της Σου, ενώ η κόρη του Σάκμαν, Μέισι, εμφανίζεται ως ένα παιδί που σώζει ο Τζόνι. Οι Άλεξ Χάιντ-Γουάιτ, Ρεμπέκα Στάαμπ, Τζέι Άντεργουντ και Μάικλ Μπέιλι Σμιθ, που υποδύθηκαν την ομώνυμη ομάδα στην ακυκλοφόρητη ταινία του 1994  *The Fantastic Four*, κάνουν σύντομες εμφανίσεις: ο Χάιντ-Γουάιτ και η Σάαμπ παίζουν τηλεοπτικούς δημοσιογράφους, ο Άντεργουντ και ο Σμιθ παίζουν εργάτες σε εργοστάσια παραγωγής που χαιρετούν τον Τζόνι, και εμφανίζονται και οι τέσσερις μαζί ως πολίτες που ευχαριστούν τους Fantastic Four. Ο Ρόμπερτ Ντάουνι Τζούνιορ κάνει μία σύντομη εμφάνιση που δεν αναγράφεται στους τίτλους στην σκηνή στα μέσα των τίτλων τέλους ως Βίκτορ βον Ντουμ / Doctor Doom. Το πρόσωπο του δεν φαίνεται αλλά η Κέρμπι επιβεβαίωσε ότι ο Ντάουνι γύρισε την σκηνή κατά την διάρκεια της παραγωγής της ταινίας *[[Εκδικητές: Η Άνοδος του Doctor Doom]]* (2026).

## Σημειώσεις


## Παραπομπές

## Εξωτερικοί σύνδεσμοι

*  στο Marvel.com
* 

Κατηγορία:Ταινίες του 2025
Κατηγορία:Αμερικανικές ταινίες της δεκαετίας 2020
Κατηγορία:Αμερικανικές ταινίες δράσης
Κατηγορία:Ταινίες της Έκτης Φάσης του Κινηματογραφικού Σύμπαντος της Marvel
Κατηγορία:Αγγλόφωνες ταινίες
Κατηγορία:Fantastic Four (ταινίες)
Κατηγορία:Reboots ταινιών
Κατηγορία:Αμερικανικές ταινίες με υπερήρωες
Κατηγορία:Ταινίες της Marvel Studios
Κατηγορία:Ταινίες IMAX
Κατηγορία:Ταινίες 4DX
Κατηγορία:Ταινίες ScreenX
Κατηγορία:Αμερικανικές ιστορικές ταινίες
Κατηγορία:Αμερικανικές ταινίες επιστημονικής φαντασίας
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Αποκαλυπτικές ταινίες
Κατηγορία:Ταινίες που επηρεάστηκαν από την απεργία SAG-AFTRA του 2023
Κατηγορία:Ταινίες σε παραγωγή Κέβιν Φάιγκι
Κατηγορία:Ταινίες τοποθετημένες στη Νέα Υόρκη
Κατηγορία:Ταινίες γυρισμένες στα Pinewood Studios
Κατηγορία:Ταινίες γυρισμένες στο Λονδίνο
Κατηγορία:Ταινίες γυρισμένες στην Ισπανία
Κατηγορία:Ρετροφουτουριστικές ταινίες
Κατηγορία:Ταινίες με μουσική σύνθεση Μάικλ Τζακίνο